**TECHNICKÁ UNIVERZITA VO ZVOLENE**

**Fakulta techniky**

Číslo: R-6471/2023

# ŠTATÚT AKADEMICKÉHO SENÁTU

## Fakulty techniky

## Technickej univerzity vo Zvolene

**august 2023**

Štatút Akademického senátu Fakulty techniky (ďalej aj „AS FT“) Technickej univerzity vo Zvolene (ďalej aj „TUZVO“) je vypracovaný v súlade so Štatútom Technickej univerzity vo Zvolene. Akademický senát Fakulty techniky je kolektívny samosprávny orgán Fakulty techniky (ďalej aj „FT“).

# Článok 1

## Základné ustanovenia

1. Akademický senát Fakulty techniky Technickej univerzity vo Zvolene sa skladá z volených zástupcov Akademickej obce Fakulty techniky (ďalej aj „AO FT“), ktorá je definovaná v čl. 3, ods. (1) tohto Štatútu AS FT. AS FT je za svoju činnosť zodpovedný Akademickej obci Fakulty techniky.
2. Akademický senát Fakulty techniky sa člení na zamestnaneckú časť a na študentskú časť. Členov zamestnaneckej časti AS FT volia v priamych tajných voľbách členovia zamestnaneckej časti AO FT. Členov študentskej časti AS FT volia v tajných voľbách členovia študentskej časti AO FT. Členom zamestnaneckej časti AS FT môže byť len člen zamestnaneckej časti AO FT. Členom študentskej časti AS FT môže byť len člen študentskej časti AO FT. Študenti tvoria v akademickom senáte najmenej jednu tretinu členov AS FT. Počet členov v zamestnaneckej a v študentskej časti AS FT určujú Zásady volieb do AS FT.

# Článok 2

## Činnosť akademického senátu

1. Akademický senát FT v súlade so Štatútom TUZVO:
2. schvaľuje na návrh dekana Štatút FT a Organizačný poriadok FT,
3. schvaľuje na návrh predsedu akademického senátu fakulty Štatút AS FT, Rokovací poriadok AS FT a Zásady volieb do AS FT,
4. schvaľuje návrh dekana na vymenovanie a odvolanie členov Vedeckej rady Fakulty techniky,
5. schvaľuje návrh rozpočtu fakulty, ktorý predložil dekan a kontroluje nakladanie s finančnými prostriedkami fakulty,
6. schvaľuje dlhodobý zámer vo vzdelávacej, výskumnej, vývojovej alebo v ďalšej tvorivej činnosti fakulty (ďalej len „dlhodobý zámer fakulty“), vypracovaný v súlade s dlhodobým zámerom Technickej univerzity vo Zvolene, predložený dekanom po prerokovaní vo vedeckej rade fakulty,
7. schvaľuje výročnú správu o činnosti fakulty a výročnú správu o hospodárení fakulty predloženú dekanom,
8. schvaľuje ďalšie podmienky pre prijatie na štúdium v študijných programoch, uskutočňovaných na fakulte, predložené dekanom,
9. volí zástupcu fakulty do Rady vysokých škôl,
10. vyjadruje sa k návrhom študijných programov, predložených dekanom, ktoré má uskutočňovať fakulta, pred schválením vo vedeckej rade fakulty,
11. vyjadruje sa k návrhu dekana na vymenovanie a odvolanie prodekanov,
12. vyjadruje sa k návrhu dekana na zriadenie, zlúčenie, splynutie, rozdelenie alebo zrušenie pracovísk fakulty,
13. raz za rok podáva akademickej obci fakulty správu o svojej činnosti, ktorú zverejní na webovom sídle FT najmenej na dobu štyroch rokov,
14. plní ďalšie úlohy, určené vnútornými predpismi TUZVO alebo Fakulty techniky.

# Článok 3

## Členstvo v akademickom senáte fakulty

1. Za člena AS FT môžu byť zvolení len členovia Akademickej obce Fakulty techniky. Akademickú obec fakulty tvoria vysokoškolskí učitelia, výskumní pracovníci a ďalší zamestnanci s vysokoškolským vzdelaním, zaradení na fakulte, ktorí sú s TUZVO v pracovnom pomere na ustanovený týždenný pracovný čas (zamestnanecká časť akademickej obce fakulty) a študenti zapísaní na študijných programoch, uskutočňovaných na fakulte (študentská časť akademickej obce fakulty).
2. Funkcia člena akademického senátu fakulty je nezlučiteľná s funkciou rektora, prorektora, dekana, prodekana a kvestora.
3. Zasadnutia akademického senátu sú verejné.
4. Členovia akademického senátu sú volení a odvolávaní voličmi príslušnej časti akademickej obce FT tajným hlasovaním.
5. Funkčné obdobie AS FT je najviac štvorročné.
6. Členstvo v akademickom senáte FT zaniká:
   1. skončením funkčného obdobia AS FT,
   2. vymenovaním člena do niektorej z funkcií uvedených v čl. 3 ods. (2),
   3. ukončením pracovného pomeru s TU vo Zvolene, prechodom na inú fakultu v rámci TU vo Zvolene, alebo zmenou pracovného pomeru na pracovný čas kratší, ako je stanovený týždenný pracovný čas u členov zamestnaneckej časti akademického senátu,
   4. prerušením štúdia člena študentskej časti akademického senátu fakulty,
   5. ukončením štúdia člena študentskej časti akademického senátu fakulty, ak nepožiadal o pozastavenie členstva v akademickom senáte fakulty podľa odseku 11,
   6. nezapísaním sa na štúdium na fakulte, za ktorú bol zvolený, najneskôr v posledný deň určený na zápis prijatých uchádzačov o štúdium v príslušnom akademickom roku, ak ide o člena s pozastaveným členstvom,
   7. uplynutím šiestich mesiacov odo dňa pozastavenia členstva, to neplatí, ak  obnovenie členstva nastalo v tejto lehote,
   8. vzdaním sa funkcie člena AS FT,
   9. smrťou člena,
   10. odvolaním člena AS FT príslušnou časťou akademickej obce fakulty,
   11. odvolaním člena na základe návrhu Predsedníctva AS.
7. AO FT navrhne odvolanie člena AS fakulty v prípade, že člen AS fakulty nepresadzuje odôvodnené záujmy svojich voličov. Odvolanie člena AS fakulty navrhuje nadpolovičná väčšina oprávnených voličov príslušnej časti AO fakulty a to písomne. O odvolaní člena sa rozhoduje tajným hlasovaním. Člen AS fakulty je odvolaný vtedy, ak za jeho odvolanie hlasuje nadpolovičná väčšina členov príslušnej časti akademickej obce fakulty. Proces odvolania riadi komisia ustanovená akademickým senátom fakulty.
8. Predsedníctvo AS fakulty navrhne odvolanie člena AS fakulty za neplnenie si povinností člena AS fakulty, ako aj v prípade, ak bol člen AS odsúdený za úmyselný trestný čin alebo ak mu bol uložený nepodmienečný trest odňatia slobody.
9. Ak zaniklo členovi AS členstvo pred skončením funkčného obdobia podľa ods. 6 písm. b) až k), zvolí zodpovedajúca časť akademickej obce na uvoľnené miesto nového člena akademického senátu fakulty, ktorého funkčné obdobie trvá do konca funkčného obdobia člena akademického senátu, ktorému členstvo predčasne zaniklo.
10. Voľby nového člena AS FT sa musia uskutočniť do päť mesiacov od zániku členstva v AS FT, v súlade so Zásadami volieb do AS FT.
11. Člen študentskej časti akademického senátu fakulty, ktorý nie je študentom doktorandského študijného programu, môže pred riadnym ukončením štúdia písomne požiadať o pozastavenie členstva v akademickom senáte fakulty. Členstvo sa pozastaví odo dňa nasledujúceho po dni riadneho ukončenia jeho štúdia. Členstvo sa obnoví dňom, keď sa opäť stane členom študentskej časti akademickej obce fakulty, ak z iných dôvodov dovtedy nezaniklo. V čase pozastaveného členstva sa považuje za neprítomného na rokovaní AS FT.
12. AS FT môže rozhodnúť o ukončení svojej činnosti pred ukončením funkčného obdobia a vypísať nové voľby ak:
13. sa na tom uznesie dvojtretinová väčšina všetkých členov AS FT,
14. nadpolovičnej väčšine všetkých členov AS FT zanikne členstvo.
15. Funkciu volebnej komisie pre voľby nového AS FT, ktorého činnosť sa ukončí z dôvodov uvedených v čl. 3 ods. (12), preberá predsedníctvo AS FT.
16. Ak AS FT ukončí svoju činnosť podľa čl. 3 ods. 12, voľby nového AS sa musia uskutočniť do štyroch týždňov od ukončenia funkčného obdobia AS FT.

# Článok 4

## Práva a povinnosti členov senátu

1. Člen AS FT je povinný:
   1. zúčastňovať sa zasadnutí akademického senátu, dodržiavať rokovací poriadok a schválený program zasadnutia. Účasť na rokovaní AS sa považuje za pracovnú povinnosť a prípadnú neúčasť na zasadnutí je nutné vopred oznámiť predsedovi AS,
   2. vyjadrovať, vysvetľovať a presadzovať oprávnené požiadavky svojich voličov,
   3. podávať informácie o rozhodnutiach AS FT svojim voličom,
   4. plniť prijaté uznesenia AS FT.
2. Člen AS FT má právo:
3. pripomienkovať všetky materiály, o ktorých rokuje AS,
4. zapojiť sa do diskusie, vyjadrovať názory, hájiť a presadzovať záujmy svojich voličov, vyslovovať faktickú poznámku,
5. hodnotiť činnosť predsedníctva a jednotlivých členov akademického senátu, dávať návrhy na ich odvolanie,
6. obracať sa s otázkami na dekana, prodekanov fakulty a členov predsedníctva AS FT. Otázky a odpovede musia byť vzhľadom na vážnosť problematiky realizované písomnou formou. Odpoveď musí byť poskytnutá najneskôr do štrnástich kalendárnych dní,
7. uplatňovať všetky vyššie uvedené práva v súlade s Rokovacím poriadkom AS FT.

# Článok 5

## Orgány a komisie Akademického senátu FT

1. Prvé zasadnutie AS FT vedie volebná komisia, ktorá organizuje voľbu predsedu, tajomníka a ďalších členov predsedníctva tajným hlasovaním.
2. Predsedníctvo AS FT je výkonným orgánom AS FT, ktorý zabezpečuje činnosť senátu v období medzi zasadnutiami. Tvorí ho predseda, podpredseda, tajomník a predsedovia komisií AS.
3. Predsedníctvo pripravuje program a podklady pre jednotlivé zasadnutia AS FT.
4. AS FT môže zriaďovať stále (legislatívna, ekonomická) a dočasné komisie AS, ktoré sú iniciatívne a pracovné orgány senátu. Predsedom komisie musí byť člen senátu. Členmi komisií môžu byť členovia akademickej obce fakulty, ako aj odborníci z mimoškolských pracovísk.
5. Schôdze komisií zvolávajú ich predsedovia podľa potreby.

# Článok 6

## Zvolávanie a rokovanie Akademického senátu FT

1. AS FT sa schádza najmenej raz za semester na riadne zasadnutie, ktoré je verejné. Zasadnutie zvoláva predseda, alebo ním poverený člen predsedníctva AS.
2. Ak o zasadnutie požiada dekan FT, rektor, aspoň jedna tretina členov AS FT alebo minimálne dvadsať percent členov Akademickej obce Fakulty techniky prostredníctvom písomného návrhu, predseda je povinný zvolať mimoriadne zasadnutie AS a to tak, aby sa zasadnutie konalo najneskôr do štrnástich dní od predloženia písomného návrhu. Ak tak predseda neurobí, zvolá zasadnutie akademického senátu dekan.
3. Písomné materiály AS môžu predkladať jednotlivé pracovné komisie, členovia AS, dekan alebo prodekani fakulty. Člen akademickej obce predkladá svoj návrh prostredníctvom volených zástupcov. Dekan a prodekani fakulty predkladajú svoje návrhy predsedovi AS.
4. S programom rokovania AS a s predkladanými materiálmi musia byť členovia AS FT oboznámení písomnou formou predsedníctvom AS najneskôr päť pracovných dní pred zasadnutím.
5. Zasadnutie vedie predseda alebo podpredseda AS FT. K jednotlivým bodom programu rokovania AS FT môže predseda alebo podpredseda AS FT pozvať hostí.
6. Rokovanie AS FT sa riadi Rokovacím poriadkom AS FT.
7. Dekan, alebo v jeho zastúpení prodekan, alebo tajomník fakulty a rektor majú právo vystúpiť na zasadnutí v súlade s Rokovacím poriadkom AS kedykoľvek, ak o to požiadajú.
8. Z každého zasadnutia AS FT je vypracovaná zápisnica, ktorá má informovať celú akademickú obec fakulty.
9. Pripomienky k uzneseniu senátu má právo člen AO FT predložiť do päť pracovných dní od zverejnenia uznesenia zo zasadnutia AS FT, prostredníctvom zvoleného zástupcu predsedovi AS FT, v prípade jeho neprítomnosti podpredsedovi AS FT.

# Článok 7

## Záverečné ustanovenia

1. AS FT dbá na to, aby jeho bývalí a súčasní členovia neboli postihovaní v súvislosti s ich činnosťou v AS FT.
2. Štatút AS FT TU vo Zvolene nadobúda platnosť schválením v AS FT. Na zmenu štatútu sa vyžaduje rovnaký procedurálny postup ako pri jeho schvaľovaní. Štatút AS FT prerokoval a schválil AS FT na svojom rokovaní dňa 3. 8. 2023.
3. Nadobudnutím platnosti a účinnosti tohto Štatútu AS FT stráca platnosť a účinnosť Štatút AS FT schválený na zasadnutí AS FT dňa 30. 6. 2020.

Ing. Ján Turis, PhD.

predseda Akademického senátu Fakulty techniky